次韵孫季和知縣游西湖
作者：釋寶曇
朝代：宋

paragraphs: 何人熨冰紈，弄趁春晝晴。
東風有底急，不容縠紋平。
堤回柳陰直，鷗鷺時合并。
無端櫂謳發，驚飛度微明。
山固以畫勝，湖應以詩鳴。
雲煙小潤色，草木同欣榮。
憶昔二妙俱，中有五字城。
打門看脩竹，拄杖時一橫。
鱗差幾飛觀，幽花亦多情。
老眼眩金碧，何年費經營。
應憐處士家，鶴亦太瘦生。
臨風一長嘯，荒田絕人耕。